  Виталий Пронин Ӟуч революция кутскиз 1905-тӥ арын 9-тӥ январе Санкт-Петербургысь демонстрантъёсты ыбылон бордысен.Петербургын со нуналэ таркамын, лушкаса поттэмын вал ож тӥрлыкен вань лавкаос, калык полицилэсь револьверъёссэ талаз - тазьы гожтэм бордысен кутске адӟытон. Соя валаны луэ ни: татын Февраль я Октябрь революциос сярысь гинэ вераськон уг мыны. Адӟытон радъясьёслэн революцизы паськытгес - быдэс дуннеысь. Огез стенд сӥземын Италиысь революцилы, мукетыз - Португалиысь, соин пияла сьӧры интыямын со учыръёсын герӟаськем туспуктэмъёс, статьяос, ож тӥрлык, дӥськут.- Историысь учыръёс шоры пӧртэм сямен учкыны луэ, но валаны кулэ, со милемыз огазея, со ваньмылэн одӥг шуыса, - вера М. Калашников нимо музейлэн директорез Ольга Минервина. - Сое вунэтоно ӧвӧл, выльысь сыӵе дыръёс медаз ни луэ шуыса.Выставка революцилы сӥземын ке но, ӝажыос вылэ пыӵалъёс но автоматъёс гинэ поттымтэ - туала вакытэз возьматӥсь стендын интыямын телефон, газет-журналъёс, книга, ноутбук. Соос верало кадь: аръёс ортчемъя ожмаськон тӥрлык но воштӥське. Али пуромемын иворъёсын ож.Ольга Минервина верамъя, М. Калашников нимо музейын та нырысетӥез революциен герӟаськем адӟытон, но шуркынмонэ соос кунооссэс эшшо одӥг проектэнызы тодматозы на.Елена Рябина Суред: gk170.ru   